PMIndiaData/PMIndiaSum huggingface dataset:
ଗଣତନ୍ତ୍ର ଶିଖର ସମ୍ମିଳନୀରେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଜାତୀୟ ବିବୃତ୍ତି

ମହାମହିମଗଣ, ନମସ୍କାର, ଏହି ଶିଖର ସମ୍ମିଳନୀରେ ବିଶ୍ବର ସର୍ବବୃହତ ଗଣତନ୍ତ୍ରର ପ୍ରତିନିଧିତ୍ବ କରି ମୁଁ ଗର୍ବିତ। ଆମ ସଭ୍ୟତାର ସ୍ବଭାବରେ ଗଣତନ୍ତ୍ରର ଭାବନା ଏକ ଅଭିନ୍ନ ଅଙ୍ଗ। ଭାରତରେ 2500 ବର୍ଷ ପୂର୍ବେ ଲିଚ୍ଛାଭି ଏବଂ ଶାକ୍ୟ ଭଳି ନିର୍ବାଚିତ ସାଧାରଣତନ୍ତ୍ର ନଗର ରାଜ୍ୟଗୁଡ଼ିକ ସମୃଦ୍ଧି ହାସଲ କରିଥିଲେ। ଅନୁରୂପ ଗଣତାନ୍ତ୍ରିକ ଭାବନା ଦଶମ ଶତାବ୍ଦୀର ‘ଉତ୍ତରମେରୁର’ ଶିଳାଲେଖରେ ଦେଖିବାକୁ ମିଳିଥାଏ ଯେଉଁଥିରେ ଗଣତାନ୍ତ୍ରିକ ଅଂଶଗ୍ରହଣର ନୀତି ଖୋଦିତ ହୋଇଛି। ଏହି ଗଣତାନ୍ତ୍ରିକ ଭାବନା ଏବଂ ଲୋକାଚାର ପ୍ରାଚୀନ ଭାରତକୁ ଅନ୍ୟତମ ସମୃଦ୍ଧ ଭୂଖଣ୍ଡରେ ପରିଣତ କରିଥିଲା। ବହୁ ଶତାବ୍ଦୀର ସାମ୍ରାଜ୍ୟବାଦୀ ଶାସନ ଭାରତୀୟ ଜନସାଧାରଣଙ୍କର ଏହି ଗଣତାନ୍ତ୍ରିକ ଭାବନାକୁ ଦମନ କରିପାରିନଥିଲା। ଭାରତର ସ୍ବାଧୀନତା ସହିତ ଏହା ପୁଣିଥରେ ପୂର୍ଣ୍ଣ ସ୍ବରୂପରେ ପରିପ୍ରକାଶ କରିଥିଲା, ଯାହା ଗତ 75 ବର୍ଷ ଧରି ଏକ ଅତୁଳନୀୟ ଗଣତାନ୍ତ୍ରିକ ରାଷ୍ଟ୍ର ନିର୍ମାଣ ପାଇଁ ମାର୍ଗପ୍ରଶସ୍ତ କରିଥିଲା। ଏହା ସମସ୍ତ କ୍ଷେତ୍ରରେ ସାମାଜିକ-ଆର୍ଥିକ ସମାବେଶନର ଏକ ଅଭୂତପୂର୍ବ କାହାଣୀ। ଏକ ଅକଳ୍ପନୀୟ ସ୍ତରରେ ଏହା ସ୍ବାସ୍ଥ୍ୟ, ଶିକ୍ଷା ଏବଂ ମାନବ କଲ୍ୟାଣରେ ସ୍ଥିର ସୁଧାରର ଏକ ସଫଳ କାହାଣୀ। ଭାରତର କାହାଣୀରେ ବିଶ୍ବ ପାଇଁ ଏକ ସ୍ପଷ୍ଟ ବାର୍ତ୍ତା ରହିଛି। ଗଣତନ୍ତ୍ର ସଫଳ ହୋଇପାରିବ, ସଫଳ ହେଉଛି ଏବଂ ଆଗକୁ ମଧ୍ୟ ସଫଳ ହୋଇ ଚାଲିବ। ମହାମହିମଗଣ, ବହୁଦଳୀୟ ନିର୍ବାଚନ, ସ୍ବାଧୀନ ନ୍ୟାୟପାଳିକା, ଏବଂ ନିରପେକ୍ଷ ଗଣମାଧ୍ୟମ ଭଳି ଢାଞ୍ଚା – ଗଣତନ୍ତ୍ରର ଗୁରୁତ୍ବପୂର୍ଣ୍ଣ ଉପାଦାନ। ତେବେ ଗଣତନ୍ତ୍ରର ଭାବନା ଏବଂ ଚରିତ୍ରରେ ଏହାର ମୌଳିକ ସାମର୍ଥ୍ୟ ରହିଛି ଯାହାକି ଆମ ନାଗରିକ ଏବଂ ଆମ ସମାଜରେ ପ୍ରତିଫଳିତ ହୋଇଥାଏ। ଗଣତନ୍ତ୍ର କେବଳ ଲୋକମାନଙ୍କର, ଲୋକମାନଙ୍କ ଦ୍ବାରା, ଲୋକମାନଙ୍କ ପାଇଁ ନୁହେଁ ବରଂ ଏହା ଲୋକମାନଙ୍କ ସହିତ ଏବଂ ଲୋକମାନଙ୍କ ମଧ୍ୟରେ ନିହିତ ରହିଛି। ମହାମହିମଗଣ, ବିଶ୍ବର ବିଭିନ୍ନ ଭାଗରେ ଗଣତାନ୍ତ୍ରିକ ବିକାଶର ବିଭିନ୍ନ ମାର୍ଗ ଅନୁସରଣ କରାଯାଉଛି। ଆମେ ପରସ୍ପର ଠାରୁ ଅନେକ କିଛି ଶିକ୍ଷା ଲାଭ କରିବାର ସୁଯୋଗ ଏଠାରେ ରହିଛି। ଆମେ ଆମର ଗଣତାନ୍ତ୍ରିକ ବ୍ୟବସ୍ଥା ଏବଂ ପ୍ରଚଳନରେ ନିରନ୍ତର ସୁଧାର ଆଣିବାର ଆବଶ୍ୟକତା ରହିଛି। ଆଉ ଏଥିପାଇଁ ଆମ ସମସ୍ତଙ୍କୁ ନିରନ୍ତର ଭାବେ ସମାବେଶନ, ପାରଦର୍ଶିତା, ମାନବୀୟ ସମ୍ମାନ ବୃଦ୍ଧି କରିବା ସହ ଉତ୍ତରଦାୟୀ ଅଭିଯୋଗ ସମାଧାନ ବ୍ୟବସ୍ଥା ଏବଂ କ୍ଷମତାର ବିକେନ୍ଦ୍ରୀକରଣ କରିବାର ଆବଶ୍ୟକତା ରହିଛି। ଏହି ପରିପ୍ରେକ୍ଷୀରେ, ଗଣତନ୍ତ୍ରିକ ରାଷ୍ଟ୍ରଗୁଡ଼ିକ ମଧ୍ୟରେ ପାରସ୍ପରିକ ସହଯୋଗକୁ ବଢ଼ାଇବା ଲାଗି ଆଜିର ସମାବେଶ ଏକ ସମୟୋପଯୋଗୀ ମଞ୍ଚ ଯୋଗାଇ ଦେଇଛି। ମୁକ୍ତ ଏବଂ ସ୍ବଚ୍ଛ ନିର୍ବାଚନ ଏବଂ ଅଭିନବ ଡିଜିଟାଲ ସମାଧାନ ଜରିଆରେ ପ୍ରଶାସନର ସମସ୍ତ କ୍ଷେତ୍ରରେ ପାରଦର୍ଶିତା ବୃଦ୍ଧି କରିବା ଲାଗି ନିଜର ବିଶେଷଜ୍ଞତା ବିନିମୟ କରିବା ପାଇଁ ଭାରତ ଅତ୍ୟନ୍ତ ଆନନ୍ଦ ଅନୁଭବ କରିବ। ସାମାଜିକ ଗଣମାଧ୍ୟମ ଓ କ୍ରିପ୍ଟୋକରେନ୍ସି ଭଳି ଉଦୀୟମାନ ପ୍ରଯୁକ୍ତି ପାଇଁ ବିଶ୍ବ ସର୍ତ୍ତାବଳୀକୁ ଆମେ ସମସ୍ତେ ମିଳିତ ଭାବେ ଆକାର ଦେବା ଲାଗି ପ୍ରୟାସ କରିବା ଉଚିତ ଯାହାଫଳରେ ଏଗୁଡ଼ିକ ଗଣତନ୍ତ୍ରକୁ ସଶକ୍ତ କରିବ, ଏହାକୁ ନ୍ୟୁନ କରିବ ନାହିଁ। ମହାମହିମଗଣ, ମିଳିତ ଭାବେ କାର୍ଯ୍ୟ କରି, ଗଣତାନ୍ତ୍ରିକ ରାଷ୍ଟ୍ରଗୁଡ଼ିକ ଆମ ନାଗରିକମାନଙ୍କର ଆଶାଆକାଂକ୍ଷା ପୂରଣ କରିପାରିବେ ଏବଂ ମାନବତାର ଗଣତାନ୍ତ୍ରିକ ଭାବନାକୁ ପାଳନ କରିପାରିବେ। ଏହି ମହତ ପ୍ରୟାସରେ ସହଯୋଗୀ ଗଣତାନ୍ତ୍ରିକ ରାଷ୍ଟ୍ରଗୁଡ଼ିକ ସହିତ କାର୍ଯ୍ୟ କରିବା ପାଇଁ ଭାରତ ପ୍ରସ୍ତୁତ ରହିଛି। ଧନ୍ୟବାଦ। ଅନେକ ଅନେକ ଧନ୍ୟବାଦ।
ମାନ୍ କି ବାତ୍‍ ୩୦ ଜାନୁୟାରୀ ୨୦୨୨ ପୂର୍ବାହ୍ନ ୧୧.୩୦ ରେ ପ୍ରସାରିତ ହେବ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ ୨୦୨୨ ମସିହା ଜାନୁୟାରୀ ୩୦ ତାରିଖ ଦିନ ହେବାକୁ ଥିବା ‘ମନ୍ କି ବାତ୍‌' ଗାନ୍ଧୀଜୀଙ୍କୁ ତାଙ୍କ ପୁଣ୍ୟ ତିଥିରେ ସ୍ମରଣ କରିବା ପରେ ସକାଳ ୧୧:୩୦ ରେ ଆରମ୍ଭ ହେବ । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍ କରିଛି; “ଚଳିତ ମାସର ମନ କି ବାତ୍‍, ଯାହା ୩୦ ତାରିଖ ଦିନ ପ୍ରସାରିତ ହେବ, ଗାନ୍ଧୀଜୀଙ୍କୁ ତାଙ୍କ ପୂଣ୍ୟ ତିଥିରେ ସ୍ମରଣ କରିବା ପରେ ସକାଳ ୧୧:୩୦ ରେ ଆରମ୍ଭ ହେବ ।”
ଜାମ୍ମୁ-କଶ୍ମୀର ଉଦ୍ଧମପୁର ଜିଲ୍ଲାର କେନ୍ଦ୍ରୀୟ ବିଦ୍ୟାଳୟ ସଂଖ୍ୟା-2 ଧାର ରୋଡର ନିର୍ମାଣ ଲାଗି କେନ୍ଦ୍ରୀୟ ବିଦ୍ୟାଳୟ ସଂଗଠନକୁ 7.118 ଏକର ଜମି ହସ୍ତାନ୍ତର କରିବା ପ୍ରସ୍ତାବକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଆଜି ଜାମ୍ମୁ-କଶ୍ମୀରରେ କେନ୍ଦ୍ରୀୟ ବିଦ୍ୟାଳୟ ସଂଖ୍ୟା-2 ଧାର ରୋଡର ନିର୍ମାଣ ଲାଗି କେନ୍ଦ୍ରୀୟ ବିଦ୍ୟାଳୟ ସଂଗଠନକୁ 30 ବର୍ଷର ଅବଧି ନିମନ୍ତେ 7.118 ଏକର ପ୍ରତିରକ୍ଷା ଜମି ହସ୍ତାନ୍ତର କରିବା ପ୍ରସ୍ତାବକୁ ମଞ୍ଜୁରି ଦେଇଛନ୍ତି । ଏହାର ନବୀକରଣ 30 ବର୍ଷର ଅବଧି ପରେ ପୁଣି କରାଯାଇପାରିବ ।
ତାମିଲନାଡୁର ଇନାୟାମଠାରେ ଏକ ପ୍ରମୁଖ ବନ୍ଦର ନିର୍ମାଣ ପ୍ରସ୍ତାବକୁ କେବିନେଟ ମଞ୍ଜୁରି

ତାମିଲନାଡୁର କୋଲାଚେଲ ନିକଟବର୍ତ୍ତୀ ଇନାୟାମଠାରେ ଏକ ପ୍ରମୁଖ ବନ୍ଦର ପ୍ରତିଷ୍ଠା ପ୍ରସ୍ତାବକୁ କେନ୍ଦ୍ର କେବିନେଟ ମଞ୍ଜୁରି ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ମଙ୍ଗଳବାର (05.07.2016) ଅନୁଷ୍ଠିତ କେବିନେଟ ବୈଠକରେ ଏହି ପ୍ରସ୍ତାବ ଉପରେ ଆଲୋଚନା ପରେ ଏହାକୁ ସ୍ୱୀକୃତି ମିଳିଛି । ଏହି ବନ୍ଦର ନିର୍ମାଣ ପାଇଁ ଏକ ସ୍ଵତନ୍ତ୍ର ଯୌଥ କମ୍ପାନୀ (SPV) ଗଠନ କରାଯିବ । ତାମିଲନାଡୁର ପ୍ରମୁଖ ତିନୋଟି ବନ୍ଦର ଯଥା- ଓଭି ଚିଦାମ୍ବରନାର ବନ୍ଦର ଟ୍ରଷ୍ଟ, ଚେନ୍ନାଇ ପୋର୍ଟ ଟ୍ରଷ୍ଟ ଏବଂ କାମରାଜ ପୋର୍ଟ ଟ୍ରଷ୍ଟ ସମାନ ଭାବେ ପ୍ରାଥମିକ ଇକ୍ୱିଟି ନିବେଶ କରିବେ । ସ୍ଵତନ୍ତ୍ର ସଂସ୍ଥା ଏକ ବନ୍ଦର ଭିତ୍ତିଭୂମି ଗଠନ କରିବା ସହ ଡ୍ରେଜିଂ, ରିକ୍ଲେମେସନ ବ୍ରେକ ୱାଟର ନିର୍ମାଣ ଏବଂ ସଂଯୋଗୀକରଣ ଆଦି କାର୍ଯ୍ୟ ସମ୍ପାଦନ କରିବ । ଏବେ ଭାରତର ଅଳ୍ପ କେତେକ ବନ୍ଦରରେ ଆବଶ୍ୟକ ସୁବିଧାସୁଯୋଗ ରହିଛି ଯାହା ବିଶ୍ୱସ୍ତରୀୟ ମାଲ ବୋଝେଇ ଓ ଖଲାସ କାର୍ଯ୍ୟ ସୂଚାରୁରୂପେ ସମ୍ପାଦନ କରିପାରିବ । ତେଣୁ ଭାରତର ଅଧିକାଂଶ ବିଦେଶୀ ମାଲ ପରିବହନ କାର୍ଯ୍ୟ କଲମ୍ବୋ, ସିଙ୍ଗାପୁର ଏବଂ ଅନ୍ୟ ଆନ୍ତର୍ଜାତିକ ବନ୍ଦରମାନଙ୍କ ମାଧ୍ୟମରେ କରାଯାଇଥାଏ । ଏଥିପାଇଁ ଭାରତକୁ ବର୍ଷକୁ 1500 କୋଟି ଟଙ୍କାର ରାଜସ୍ୱ କ୍ଷତି ସହ୍ୟ କରିବାକୁ ପଡିଥାଏ । ତେଣୁ ଇନାୟାମ ପୂର୍ବ ଉପକୂଳରେ ଦେଶର କଣ୍ଟେନର ଓ ମାଲ କାରବାର କ୍ଷେତ୍ରରେ ପ୍ରବେଶପଥ ଭାବେ ମୁଣ୍ଡଟେକିବା ସହ ପ୍ରାଚ୍ୟ ଓ ପାଶ୍ଚାତ୍ୟ ଜାହାଜ ଯୋଗାଯୋଗ ପଥର ଏକ ବିଶ୍ୱସ୍ତରୀୟ ବନ୍ଦରରେ ପରିଣତ ହେବ ।
ଶ୍ରୀ ଗୁରୁ ଗ୍ରନ୍ଥ ସାହେବ ଜୀଙ୍କ ପ୍ରକାଶ ପର୍ବ ଅବସରରେ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦେଶବାସୀ ବିଶେଷ କରି ଶିଖ ସମ୍ପ୍ରଦାୟକୁ ଶ୍ରୀ ଗୁରୁ ଗ୍ରନ୍ଥ ସାହେବ ଜୀଙ୍କ ପ୍ରକାଶ ପର୍ବ ଅବସରରେ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଆଜି ଶ୍ରୀ ଗୁରୁ ଗ୍ରନ୍ଥ ସାହେବ ଜୀଙ୍କ ପ୍ରକାଶ ପର୍ବର ପବିତ୍ର ଅବସରରେ ସମସ୍ତଙ୍କୁ ବିଶେଷ କରି ଶିଖ ସମ୍ପ୍ରଦାୟକୁ ଶୁଭେଚ୍ଛା ଜଣାଉଛି । ଶ୍ରୀ ଗୁରୁ ଗ୍ରନ୍ଥ ସାହେବ ଜୀଙ୍କ ପବିତ୍ର ଶିକ୍ଷା ଲକ୍ଷ ଲକ୍ଷ ଲୋକଙ୍କୁ ସଶକ୍ତ କରିବା ସହ ସମାଜକୁ ନ୍ୟାୟପୂର୍ଣ୍ଣ, ସମାବେଶୀ ଓ ସହାନୁଭୂତିଶୀଳ କରିଛି ।”
ପ୍ରଧାନମନ୍ତ୍ରୀ ଆସନ୍ତାକାଲି ଯିବେ ରାଜସ୍ଥାନ ଗସ୍ତରେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି 29, ଅଗଷ୍ଟ 2017ରେ ରାଜସ୍ଥାନ ଗସ୍ତ କରିବାର କାର୍ଯ୍ୟକ୍ରମ ରହିଛି । “ଆସନ୍ତାକାଲି ମୁଁ ବୀର ଭୂମି ରାଜସ୍ଥାନ ଗସ୍ତ କରିବି, ଯେଉଁଠି ମୁଁ ପ୍ରମୁଖ ଜାତୀୟ ରାଜମାର୍ଗ ପ୍ରକଳ୍ପଗୁଡିକର ଉଦ୍ଘାଟନ ଓ ଶିଳାନ୍ୟାସ କରିବି । ଉଦୟପୁରରେ ଏକ ଜନସଭାକୁ ମୁଁ ସମ୍ବୋଧିତ କରିବି । ପ୍ରତାପ ଗୌରବ କେନ୍ଦ୍ର ପରିଦର୍ଶନ କରି ସେଠାରେ ମହାନ ଯୋଦ୍ଧା ମହାରାଣା ପ୍ରତାପଙ୍କୁ ଶ୍ରଦ୍ଧାଞ୍ଜଳି ଜଣାଇବି,” ବୋଲି ପ୍ରଧାନମନ୍ତ୍ରୀ ଟ୍ଵିଟ କରିଛନ୍ତି ।
ଦେଶର ସବୁ ଅଙ୍ଗନବାଡି, ଏଏନଏମ, ଆଶା କର୍ମୀଙ୍କ ସହ ସେପ୍ଟେମ୍ବର 11ରେ  ଭିଡିଓ କନଫେରେନସିଙ୍ଗ ଜରିଆରେ ମତ ବିନିମୟ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ‘ପୋଷଣ ମାସ’ ର ଏକ ଅଂଶବିଶେଷ ଭାବେ 11 ସେପ୍ଟେମ୍ବର, 2018 ପୂର୍ବାହ୍ନ 10.30ରେ ଲକ୍ଷାଧିକ ଆଶା, ଏଏନଏମ, ଅଙ୍ଗନବାଡି କର୍ମୀ ଏବଂ ସ୍ୱାସ୍ଥ୍ୟ କଲ୍ୟାଣ ଯୋଜନାର ହିତାଧିକାରୀମାନଙ୍କ ସହିତ ଭିଡିଓ କନଫେରେନସିଙ୍ଗ ଜରିଆରେ ମତ ବିନିମୟ କରିବେ । ପୋଷଣ ମାସ (ପୋଷଣ ପାଇଁ ସମର୍ପିତ ମାସ)ଦେଶର ସେପ୍ଟେମ୍ବର 2018ରେ ପାଳନ କରାଯାଉଛି । ଦେଶର ପ୍ରତ୍ୟେକ ଗୃହରେ ଅଧିକରୁ ଅଧିକ ପୋଷଣ/ପୁସ୍ତିସାଧନର ଗୁରୁତ୍ୱର ବାର୍ତ୍ତା ପହଂଚାଇବା ଏହି କାର୍ଯ୍ୟକ୍ରମର ଲକ୍ଷ୍ୟ ରହିଛି । ଏହି ପଦକ୍ଷେପ ନଭେମ୍ବର 2017ରେ କେନ୍ଦ୍ର ସରକାରଙ୍କ ଦ୍ୱାରା ଗଠିତ ପୋଷଣ ଅଭିଯାନ (ରାଷ୍ଟ୍ରୀୟ ପୋଷଣ ମିଶନ) ର ଲକ୍ଷ୍ୟ ହାସଲ କରିବା ଦିଗରେ ଅଗ୍ରସର ହେବାରେ ସହାୟକ ହେବ । ବୟସ ଅନୁସାରେ ଉଚ୍ଚତା ବୃଦ୍ଧି ହୋଇପାରିନଥିବା ଅତି ଗେଡା, କୁପୋଷଣ, ରକ୍ତହୀନତା ଏବଂ ଜନ୍ମ ସମୟରେ କମ ଓଜନର ଶିଶୁ ଭଳି ବୃଦ୍ଧି ପାଉଥିବା ସ୍ୱାସ୍ଥ୍ୟ ସମସ୍ୟାକୁ ହ୍ରାସ କରିବା ଏହି ମିଶନର ଉଦ୍ଦେଶ୍ୟ । ପୋଷଣ ଅଭିଯାନ ଅଧିନରେ ସରକାର ବଡ ପିଲାମାନଙ୍କ ମଧ୍ୟରେ, ମହିଳା ଏବଂ କିଶୋରୀ ଝିଅମାନଙ୍କ ମଧ୍ୟରେ ଦେଖାଯାଉଥିବା ଗେଡାପଣରେ ଦୁଇ ପ୍ରତିଶତ, କୁପୋଷଣରେ ଦୁଇ ପ୍ରତିଶତ, ରକ୍ତହୀନତାରେ ତିନି ପ୍ରତିଶତ ଏବଂ ଜନ୍ମ ସମୟରେ କମ ଓଜନର ଶିଶୁମାନଙ୍କ କ୍ଷେତ୍ରରେ ଦୁଇ ପ୍ରତିଶତ କରି ବାର୍ଷିକ ହ୍ରାସ କରିବା ପାଇଁ ସରକାର ଲକ୍ଷ୍ୟ ଧାର୍ଯ୍ୟ କରିଛନ୍ତି । ଏହିଭଳି ସ୍ଥିତିରେ ପ୍ରଧାନମନ୍ତ୍ରୀଙ୍କ ମତ ବିନିମୟ, ମିଶନରେ ସାମିଲ ଥିବା ହିତାଧିକାରୀମାନଙ୍କୁ ଗୋଟିଏ ମିଶନ ଅଧିନରେ ଏକତ୍ରିତ କରିପାରିବ । ପୋଷଣ କ୍ଷେତ୍ରରେ ସଫଳତାର କାହାଣୀଗୁଡିକୁ ବାଣ୍ଟିବା ସହିତ ଏହାର ପ୍ରଚାର ପ୍ରସାର ପାଇଁ ମଧ୍ୟ ଏକ ମଂଚ ମିଳିପାରିବ ।
ଲାଲକିଲ୍ଲା ମାଧବ ଦାସ ପାର୍କରେ ଦଶହରା ଉତ୍ସବରେ ଯୋଗଦେଲେ ପ୍ରଧାନମନ୍ତ୍ରୀ;

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଦିଲ୍ଲୀର ଲାଲକିଲ୍ଲା ନିକଟସ୍ଥ ମାଧବ ଦାସ ପାର୍କଠାରେ ଅନୁଷ୍ଠିତ ଦଶହରା ଉତ୍ସବରେ ଭାଗ ନେଇଥିଲେ । ଏହି ଅବସରରେ ଉଦ୍ବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ 2022 ରେ ଦେଶ ସ୍ଵାଧୀନ ହେବାର 75 ବର୍ଷ ପାଳନ କରାଯିବ । ସେହି ସମୟ ମଧ୍ୟରେ ଦେଶ ପାଇଁ ସକାରାତ୍ମକ ଅବଦାନ ଦେବାକୁ ଜନସାଧାରଣ ସଂକଳ୍ପ ନେବା ସକାଶେ ସେ ଆହ୍ଵାନ ଦେଇଥିଲେ । “ଭାରତରେ ଆମର ବିଭିନ୍ନ ସାଂସ୍କୃତିକ ପର୍ବ କେବଳ ମେଳା-ମଉତ୍ସବ ମଧ୍ୟରେ ସୀମିତ ନଥାଏ । ସମାଜକୁ ଶିକ୍ଷିତ କରିବାର ଏହା ଏକ ମାଧ୍ୟମ । ଆମର ପର୍ବ ପର୍ବାଣୀ ଆମକୁ ସାମାଜିକ ମୂଲ୍ୟବୋଧ ସମ୍ପର୍କରେ ସଚେତନ କରିଥାଏ । ସମାଜରେ ଏକାତ୍ମ ହୋଇ ଚଳିବା ଏବଂ ଜୀଇଁବା ଶିଖାଇ ଥାଏ,” ବୋଲି ପ୍ରଧାନମନ୍ତ୍ରୀ କହିଥିଲେ । ସାଂସ୍କୃତିକ ମହୋତ୍ସବ ହେଉଛି ଆମ ସମୃଦ୍ଧ ପରମ୍ପରା, ସାମାଜିକ ମୂଲ୍ୟବୋଧ ଓ ସମ୍ମିଳିତ ଶକ୍ତିର ଜୀବନ୍ତ ପ୍ରତିଫଳନ । କେବଳ ସେତିକି ନୁହଁ, କୃଷି, ନଦ-ନଦୀ, ପାହାଡ-ପର୍ବତ, ପ୍ରକୃତି-ପରିବେଶ ଆଦି ସହିତ ଆମର ପ୍ରତ୍ୟେକ ପର୍ବ-ପର୍ବାଣୀ ଓତଃପ୍ରୋତଃ ଭାବେ ଜଡିତ । ଦଶହରା ପରିପ୍ରେକ୍ଷୀରେ ଅନୁଷ୍ଠିତ ରାବଣ, କୁମ୍ଭକର୍ଣ୍ଣ ଓ ମେଘନାଦ ପୋଡି ଉତ୍ସବକୁ ମଧ୍ୟ ପ୍ରଧାନମନ୍ତ୍ରୀ ଉପଭୋଗ କରିଥିଲେ ।
ମହିଳା ୫୦ କିଲୋଗ୍ରାମ ବର୍ଗ କୁସ୍ତିରେ କାଂସ୍ୟ ପଦକ ବିଜେତା ପୂଜା ଗେହଲତଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ମହିଳା ୫୦ କିଲୋଗ୍ରାମ ବର୍ଗ କୁସ୍ତିରେ କାଂସ୍ୟ ପଦକ ବିଜେତା ପୂଜା ଗେହଲୋତଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “କୁସ୍ତିରେ କାଂସ୍ୟ ପଦକ ଜିତିଥିବା ପୂଜା ଗେହଲୋତଙ୍କୁ ଅଭିନନ୍ଦନ । ପ୍ରତିଯୋଗିତାରେ ସେ ସାହସର ସହ ଲଢିଲେ ଓ ଉତ୍କୃଷ୍ଟ କ୍ରୀଡା ନୈପୁଣ୍ୟ ପ୍ରଦର୍ଶନ କଲେ । ଭବିଷ୍ୟତ ପାଇଁ ତାଙ୍କୁ ଶୁଭକାମନା ।#Cheer4India”
ତେକାନପୁରରେ ପହଞ୍ଚିଲେ ପ୍ରଧାନମନ୍ତ୍ରୀ, ପୁଲିସ ମହାନିର୍ଦ୍ଦେଶକ ଓ ନିରୀକ୍ଷକଙ୍କ ସମ୍ମିଳନୀରେ ଯୋଗଦେଲେ

ପୁଲିସ ମହାନିର୍ଦ୍ଦେଶକ ଏବଂ ନିରୀକ୍ଷକମାନଙ୍କ ସମ୍ମିଳନୀରେ ଯୋଗଦେବା ପାଇଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ମଧ୍ୟପ୍ରଦେଶର ତେକାନପୁରସ୍ଥିତ ବିଏସଏଫ ଏକାଡେମୀରେ ପହଞ୍ଚିଛନ୍ତି । ସମ୍ମିଳନୀରେ ସୁରକ୍ଷା ଆଧାରିତ ବିଭିନ୍ନ ବିଷୟ ଉପରେ ଉପସ୍ଥାପନା ଏବଂ ଆଲୋଚନା ଆଜି ଦିନତମାମ ହୋଇଥିଲା । ବିଗତ ତିନି ବର୍ଷରେ ନିଆଯାଇଥିବା ନିଷ୍ପତ୍ତିଗୁଡିକର ରୂପାୟନ ସଂକ୍ରାନ୍ତ ତଥ୍ୟର ଉପସ୍ଥାପନା ମଧ୍ୟ କରାଯାଇଥିଲା । ଭୋଜନ ସମୟରେ ପ୍ରଧାନମନ୍ତ୍ରୀ କିଛି ବଛା ବଛା ଅଧିକାରୀ ଗୋଷ୍ଠୀଙ୍କ ସହିତ ନିର୍ଦ୍ଦିଷ୍ଟ ଭାବେ କେତେକ ସୁରକ୍ଷା ଓ ପୁଲିସ ପ୍ରଶାସନ ବ୍ୟବସ୍ଥା ସମ୍ପର୍କରେ ଆଲୋଚନା କରିଥିଲେ । ନଅ ଘଣ୍ଟା ଧରି ସେ ବରିଷ୍ଠ ପୁଲିସ ଅଧିମାରୀମାନଙ୍କ ସହ ବିଭିନ୍ନ ସୁରକ୍ଷା ପ୍ରସଙ୍ଗରେ ମତ ବିନିମୟ କରିଛନ୍ତି । ପ୍ରଧାନମନ୍ତ୍ରୀ ପ୍ରଥମେ ବିଏସଏଫ ଏକାଡେମୀରେ ସକାଳେ ପହଞ୍ଚିବା ପରେ ସେଠାରେ ଫଳକ ଉନ୍ମୋଚନ ପୂର୍ବକ ପାଞ୍ଚଟି ନୂତନ କୋଠାର ଉଦ୍ଘାଟନ କରିଥିଲେ । ଆସନ୍ତାକାଲି ମଧ୍ୟ ଏହି ସମ୍ମିଳନୀରେ ଆଲୋଚନା ଜାରି ରହିବ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦିଲ୍ଲୀ ଫେରିବା ପୂର୍ବରୁ କାଲି ଅପରାହ୍ନରେ ପୁଲିସ ମହାନିର୍ଦ୍ଦେଶକମାନଙ୍କ ସମ୍ମିଳନୀର ଉଦଯାପନୀ ଅଧିବେଶନକୁ ସମ୍ବୋଧିତ କରିବେ ।
ଇୟାନ ଝଡ ତୋଫାନ ଯୋଗୁଁ ପ୍ରାଣ ହରାଇଥିବା ଲୋକଙ୍କ ପାଇଁ ରାଷ୍ଟ୍ରପତି ଜୋ ବାଇଡେନଙ୍କୁ ସମବେଦନା ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆମେରିକାର ରାଷ୍ଟ୍ରପତି ଜୋ ବାଇଡେନଙ୍କୁ ଝଡତୋଫାନ ଇୟାନ କାରଣରୁ ବହୁମୂଲ୍ୟ ଜୀବନ ହରାଇବା ଏବଂ ବିନାଶ ପାଇଁ ସମବେଦନା ଜଣାଇଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଘୂର୍ଣ୍ଣିବଳୟ ଇୟାନ ଦ୍ୱାରା ବହୁମୂଲ୍ୟ ଜୀବନ ହରାଇବା ଏବଂ ବିନାଶ ପାଇଁ ଜୋ ବାଇଡେନଙ୍କ ପ୍ରତି ମୋର ଆନ୍ତରିକ ସମବେଦନା ଏବଂ ହୃଦୟରୁ ଦୁଃଖପ୍ରକାଶ । ଏହି କଠିନ ସମୟରେ ଆମର ଚିନ୍ତାଧାରା ଆମେରିକା ଲୋକଙ୍କ ସହିତ ଅଛି ।”
ସଫଳତାର ସହ ସିବିଏସଇ ପରୀକ୍ଷା ପାସ କରିଥିବା ଦଶମ ଶ୍ରେଣୀ ଛାତ୍ରଛାତ୍ରୀଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସଫଳତାର ସହ ସିବିଏସଇ ପରୀକ୍ଷା ପାସ୍ କରିଥିବା ଦଶମ ଶ୍ରେଣୀ ଛାତ୍ରଛାତ୍ରୀଙ୍କୁ ଅଭିନନ୍ଦନ ଜଣାଇଛନ୍ତି । ଛାତ୍ରଛାତ୍ରୀଙ୍କ ଉଜ୍ୱଳ ଭବିଷ୍ୟତ ପାଇଁ ମଧ୍ୟ ସେ ଶୁଭକାମନା ଜଣାଇଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ସଫଳତାର ସହ ସିବିଏସଇ ଦଶମ ଶ୍ରେଣୀ ପରୀକ୍ଷା ପାସ୍ କରିଥିବା ଯୁବ ବନ୍ଧୁମାନଙ୍କୁ ଅଭିନନ୍ଦନ । ଛାତ୍ରଛାତ୍ରୀଙ୍କ ଉଜ୍ୱଳ ଭବିଷ୍ୟତ ପାଇଁ ମୋର ଶୁଭେଚ୍ଛା ।”
ଦାଣ୍ଡିରେ ଜାତୀୟ ଲବଣ ସତ୍ୟାଗ୍ରହ ସ୍ମାରକୀ ରାଷ୍ଟ୍ରକୁ ସମର୍ପିତ କଲେ ପ୍ରଧାନମନ୍ତ୍ର

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମହାତ୍ମା ଗାନ୍ଧୀଙ୍କ ପୁଣ୍ୟତିଥିରେ ଆଜି ଗୁଜରାଟର ନବସାରୀ ଜିଲ୍ଲାରେ ଦାଣ୍ଡିସ୍ଥିତ ରାଷ୍ଟ୍ରୀୟ ଲବଣ ସତ୍ୟାଗ୍ରହ ସ୍ମାରକୀକୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିଛନ୍ତି । ସ୍ମାରକ ସ୍ଥଳୀରେ ସେ ମହାତ୍ମା ଗାନ୍ଧୀ ଏବଂ ବ୍ରିଟିଶ ଆଇନ ବିରୋଧରେ ସମୁଦ୍ର ଜଳରୁ ଲୁଣ ମାରିବା ଲାଗି 1930ରେ ଐତିହାସିକ ଦାଣ୍ଡି ଲବଣ ଯାତ୍ରା କାଳରେ ତାଙ୍କ ସହିତ ରହିଥିବା 80 ଜଣ ସତ୍ୟାଗ୍ରହୀଙ୍କ ପ୍ରତିମୂର୍ତ୍ତି ଉନ୍ମୋଚନ କରିଥିଲେ । ଏହି ସ୍ମାରକରେ 1930ର ଐତିହାସିକ ଦାଣ୍ଡି ଯାତ୍ରା ସହିତ ଜଡ଼ିତ ବିଭିନ୍ନ ଘଟଣା ଏବଂ କାହାଣୀକୁ ଦର୍ଶାଉଥିବା 24ଟି ବର୍ଣ୍ଣନାତ୍ମକ ଭିତ୍ତିଚିତ୍ର ରହିଛି । ସ୍ମାରକୀ ପରିସରରେ ଇନ୍ଧନ ଆବଶ୍ୟକତାକୁ ପୂରଣ କରିବା ଲାଗି ଏଥିରେ ସୌର ବୃକ୍ଷ ଲଗାଯାଇଛି । ପ୍ରଧାନମନ୍ତ୍ରୀ ସ୍ମାରକୀକୁ ସମ୍ପୂର୍ଣ୍ଣ ଭାବେ ପରିଦର୍ଶନ କରିଥିଲେ । ଏକ ଜନସଭାକୁ ସମ୍ବୋଧିତ କରି ପ୍ରଧାନମନ୍ତ୍ରୀ ଏହି ସ୍ମାରକୀ ଲାଗି କାର୍ଯ୍ୟ କରୁଥିବା ସମସ୍ତଙ୍କୁ ଅଭିନନ୍ଦନ ଜଣାଇଥିଲେ । ପ୍ରଧାନମନ୍ତ୍ରୀ କହିଥିଲେ, “ଏହି ସ୍ମାରକୀ ଆମକୁ ସ୍ୱାଧୀନତା ଲାଗି ଆମ ଦେଶର ଲୋକମାନଙ୍କ ମହାନ ବଳିଦାନର ସ୍ମରଣ କରାଇଦେଉଛି । ପ୍ରଧାନମନ୍ତ୍ରୀ କହିଥିଲେ ଯେ ଦାଣ୍ଡି ସ୍ମାରକ ମହାତ୍ମା ଗାନ୍ଧୀଙ୍କ ଆଗ୍ରହ, ସ୍ୱଚ୍ଛାଗ୍ରହ ଏବଂ ସତ୍ୟାଗ୍ରହ ଆଦର୍ଶକୁ ପ୍ରତିଫଳନ କରୁଛି ଏବଂ ଏହା ଆଗାମୀ ଦିନରେ ପର୍ଯ୍ୟଟକମାନଙ୍କ ଆକର୍ଷଣର ପ୍ରମୁଖ କେନ୍ଦ୍ର ହେବ । ପ୍ରଧାନମନ୍ତ୍ରୀ କହିଥିଲେ, “ଗାନ୍ଧୀଜୀଙ୍କ ଜୀବନ ପରମ୍ପରାକୁ ଆଗେଇ ନେବାର ଏକ ପ୍ରୟାସ ସ୍ୱରୂପ, ଆମ ସରକାର ଖଦି ସହ ଜଡ଼ିତ ପାଖାପାଖି 2 ହଜାର ସଂସ୍ଥାନର ଆଧୁନିକୀକରଣ କରିଛନ୍ତି । ଏହାଦ୍ୱାରା ଲକ୍ଷାଧିକ ଶିଳ୍ପ ଏବଂ ଶ୍ରମିକ ଲାଭବାନ ହେବେ । ଖଦି ଏବେ କେବଳ ଫେଶନ ନୁହେଁ ବରଂ ମହିଳା ସଶକ୍ତିକରରଣର ଏକ ପ୍ରତୀକ ମଧ୍ୟ ହୋଇଯାଇଛି । ”ସ୍ୱଦେଶୀ ସ୍ୱାଧୀନତା ଆନ୍ଦୋଳନରେ ଅତ୍ୟନ୍ତ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରିଛି, ସେହିପରି ହସ୍ତଶିଳ୍ପ ଦାରିଦ୍ର୍ୟ ଦୂରୀକରଣରେ ସହାୟକ ହେବ । ପ୍ରଧାନମନ୍ତ୍ରୀ କହିଥିଲେ ଯେ ହସ୍ତଶିଳ୍ପକୁ ପ୍ରୋତ୍ସାହନ ଦେବା ଲାଗି ପ୍ରତ୍ୟେକ ବର୍ଷ 7 ଅଗଷ୍ଟକୁ ହସ୍ତଶିଳ୍ପ ଦିବସ ରୂପେ ପାଳନ କରିବା ଲାଗି ସରକାର ଘୋଷଣା କରିଛନ୍ତି । ସ୍ୱଚ୍ଛତା ପ୍ରତି ଗାନ୍ଧୀଜୀ ସର୍ବାଧିକ ଗୁରୁତ୍ୱ ଦେଉଥିବା ସମ୍ପର୍କରେ ଆଲୋକପାତ କରି ପ୍ରଧାନମନ୍ତ୍ରୀ କହିଥିଲେ ଯେ ଆମେ ସ୍ୱଚ୍ଛ ଭାରତ ଲାଗି ସେହି ଆଦର୍ଶକୁ ଆତ୍ମସାତ କରିଛୁ । ସ୍ୱଚ୍ଛ ଭାରତ ଅଭିଯାନର ପ୍ରଭାବ କାରଣରୁ ଗ୍ରାମାଂଚଳରେ ସ୍ୱଚ୍ଛତା ଏନଡିଏ ସରକାର ଆସିବା ପରେ 2014ର 38 ପ୍ରତିଶତ ତୁଳନାରେ ବୃଦ୍ଧି ପାଇ 98 ପ୍ରତିଶତ ହୋଇଯାଇଛି । ଗ୍ରାମାଂଚଳରେ ରୋଷେଇ ପାଇଁ ସ୍ୱଚ୍ଛ ଇନ୍ଧନଠାରୁ ଆରମ୍ଭ କରି ବିଦ୍ୟୁତ ଏବଂ ସ୍ୱାସ୍ଥ୍ୟସେବା ଠାରୁ ଆରମ୍ଭ କରି ଆର୍ଥିକ ସେବା ଭଳି ମୌଳିକ ସୁବିଧା ଦେବା ପାଇଁ ନିଜର ପ୍ରୟାସକୁ ଦୋହରାଇ ପ୍ରଧାନମନ୍ତ୍ରୀ କହିଥିଲେ ଯେ ଏହା ଆମ ମିଶନ ଏବଂ ଗ୍ରାମୋଦୟରୁ ଭାରତ ଉଦୟ ପର୍ଯ୍ୟନ୍ତ ବିଚାର ଉପରେ ଆଧାରିତ । ପ୍ରଧାନମନ୍ତ୍ରୀ ଦିନିକିଆ ଗୁଜରାଟ ଗସ୍ତରେ ଅଛନ୍ତି । ପ୍ରଧାନମନ୍ତ୍ରୀ ସୁରଟ ବିମାନ ବନ୍ଦର ଟର୍ମିନାଲ କୋଠା ସମ୍ପ୍ରସାରଣ ଲାଗି ଶିଳାନ୍ୟାସ କରିଛନ୍ତି ଏବଂ ସୁରଟରେ ବିଭିନ୍ନ ବିକାଶମୂଳକ ପ୍ରକଳ୍ପର ଉଦଘାଟନ କରିଥିଲେ । ସେ ସୁରଟରେ ଅତ୍ୟାଧୁନିକ ରସିଲାବେନ ସେୱନ୍ତିଲାଲ ଶାହ ଭେନସ ହସପିଟାଲକୁ ମଧ୍ୟ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିଥିଲେ । ପ୍ରଧାନମନ୍ତ୍ରୀ ସୁରଟରେ ନିଉ ଇଣ୍ଡିଆ ଯୁବ ସମ୍ମିଳନୀକୁ ମଧ୍ୟ ସମ୍ବୋଧିତ କରିଥିଲେ ।
ଗ୍ଲାସଗୋରେ ସିଓପି୨୬ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଓ ବ୍ରିଟେନ ପ୍ରଧାନମନ୍ତ୍ରୀଙ୍କ ମଧ୍ୟରେ ଦ୍ୱିପାକ୍ଷିକ ବୈଠକ

ଗ୍ଲାସଗୋରେ ସିଓପି୨୬ ବିଶ୍ୱ ନେତୃବୃନ୍ଦ ଶିଖର ସମ୍ମିଳନୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୨୦୨୧ ନଭେମ୍ବର ୧ରେ ବ୍ରିଟେନର ପ୍ରଧାନମନ୍ତ୍ରୀ ବୋରିସ ଜନସନ ଏମପିଙ୍କ ସହ ସାକ୍ଷାତ କରିଛନ୍ତି । ୨. ସିଓପି୨୬ର ସଫଳ ଆୟୋଜନ ଓ ଜଳବାୟୁ ପରିବର୍ତ୍ତନର ମୁକାବିଲା ଏବଂ ଏଥିପାଇଁ ଅନ୍ତର୍ଜାତୀୟ ସ୍ତରରେ ପଦକ୍ଷେପ ନେବାରେ ବ୍ୟକ୍ତିଗତ ନେତୃତ୍ୱ ନିମନ୍ତେ ପ୍ରଧାନମନ୍ତ୍ରୀ ଶ୍ରୀ ମୋଦୀ ପ୍ରଧାନମନ୍ତ୍ରୀ ଜନସନଙ୍କୁ ଶୁଭେଚ୍ଛା ଜଣାଇଛନ୍ତି । ଆଇଏସଏ ଓ ସିଡିଆରଆଇ ଅନ୍ତର୍ଗତ ମିଳିତ ପଦକ୍ଷେପ ସହିତ ଜଳବାୟୁ ଅର୍ଥ, ପ୍ରଯୁକ୍ତି, ଉଦ୍ଭାବନ ଓ ଅନୁକୂଳନ ସବୁଜ ହାଇଡ୍ରୋଜେନ, ଅକ୍ଷୟ ଓ ସ୍ୱଚ୍ଛ ଶକ୍ତି ପ୍ରଯୁକ୍ତିଗୁଡ଼ିକ ପ୍ରସଙ୍ଗରେ ସେ ବ୍ରିଟେନ ସହ ମିଳିତ ଭାବେ କାର୍ଯ୍ୟ କରିବା ନେଇ ଭାରତର ପ୍ରତିବଦ୍ଧତାକୁ ଦୋହରାଇଛନ୍ତି । ୩. ଉଭୟ ପ୍ରଧାନମନ୍ତ୍ରୀ ବିଶେଷ ଭାବେ ବାଣିଜ୍ୟ ଓ ଅର୍ଥ ବ୍ୟବସ୍ଥା, ଲୋକଙ୍କ ମଧ୍ୟରେ ଆପୋସ ସମ୍ପର୍କ, ସ୍ୱାସ୍ଥ୍ୟ, ପ୍ରତିରକ୍ଷା ଏବଂ ସୁରକ୍ଷା ଭଳି କ୍ଷେତ୍ରଗୁଡ଼ିକରେ ରୋଡମ୍ୟାପ ୨୦୩୦ ପ୍ରାଥମିକତାଗୁଡ଼ିକର କାର୍ଯ୍ୟାନ୍ୱୟନର ସମୀକ୍ଷା କରିଛନ୍ତି । ସେମାନେ ଏଫଟିଏ ବାର୍ତ୍ତା ପ୍ରାରମ୍ଭ ଦିଗରେ ନିଆଯାଇଥିବା ପଦକ୍ଷେପ ସହିତ ବର୍ଦ୍ଧିତ ବାଣିଜି୍ୟକ ସହଯୋଗିତା ନିମନ୍ତେ ହୋଇଥିବା ପ୍ରଗତି ଉପରେ ସନ୍ତୋଷ ବ୍ୟକ୍ତ କରିଛନ୍ତି । ୪. ଉଭୟ ନେତା ଆଫଗାନିସ୍ତାନ, ଆତଙ୍କବାଦ ମୁକାବିଲା, ଭାରତ–ପ୍ରଶାନ୍ତ ମହାସାଗର, ଯୋଗାଣ ଶୃଙ୍ଖଳ ନମନୀୟତା ଏବଂ କୋଭିଡ ପରବର୍ତ୍ତୀ ବିଶ୍ୱ ଅର୍ଥନୈତିକ ସୁଧାରତା ସମେତ ଆଞ୍ଚଳିକ ଓ ବୈଶ୍ୱିକ ଆହ୍ୱାନଗୁଡ଼ିକ ସଂକ୍ରାନ୍ତରେ ମଧ୍ୟ ଆଲୋଚନା କରିଛନ୍ତି । ୫. ଖୁବଶୀଘ୍ର ପ୍ରଧାନମନ୍ତ୍ରୀ ଜନସନଙ୍କୁ ଭାରତରେ ସ୍ୱାଗତ ଜଣାଇବା ପାଇଁ ପ୍ରଧାନମନ୍ତ୍ରୀ ତାଙ୍କ ଅଭିଳାଷକୁ ଦୋହରାଇଥିଲେ ।
ମେଟ୍ରୋ ଏବଂ ନବରାତ୍ରୀ ଉପରେ ପ୍ରସ୍ତୁତ ଭିଡିଓକୁ ସେୟାର କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁଜରାଟ ବିଜେପି ଦ୍ୱାରା ପ୍ରସ୍ତୁତ ଏକ ମଜାଦାର କ୍ଷୁଦ୍ର ଭିଡିଓ ସେୟାର କରିଛନ୍ତି ଯେଉଁଥିରେ ମେଟ୍ରୋ ଏବଂ ନବରାତ୍ରୀ ରହିଛି ଏବଂ ଗୁଜୁରାଟ ବିକାଶ ମଡେଲକୁ ଆଲୋକିତ କରାଯାଇଛି । ଗୁଜୁରାଟର ବିଜେପିର ଏକ ଟୁଇଟର ଉଦ୍ଧୃତ କରି ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ମେଟ୍ରୋ ଏବଂ ନବରାତ୍ରୀ .. ଅହମ୍ମଦାବାଦ ପାଇଁ ଦୁଇ ଦୁଇଟି ଉତ୍ସବ!”
ସୀମାଶୁଳ୍କ ବ୍ୟାପାରରେ ସହଯୋଗ ଏବଂ ଆପୋସ ପ୍ରଶାସନିକ ସହାୟତା ଲାଗି ଭାରତ ଓ ଜୋର୍ଡାନ ମଧ୍ୟରେ ବୁଝାମଣାକୁ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ବୈଠକରେ ସୀମା ଶୁଳ୍କ ସହ ଜଡ଼ିତ ପ୍ରସଙ୍ଗରେ ସହଯୋଗ ଏବଂ ଆପୋସ ପ୍ରଶାସନିକ ସହାୟତା ଲାଗି ଭାରତ ଏବଂ ଜୋର୍ଡାନ ମଧ୍ୟରେ ବୁଝାମଣାକୁ ଅନୁମୋଦନ କରାଯାଇଛି । ବୁଝାମଣା ଦ୍ୱାରା ସୀମା ଶୁଳ୍କ ସଂକ୍ରାନ୍ତ ଅପରାଧର ନିରାକରଣ ଏବଂ ସେଗୁଡ଼ିକର ତଦନ୍ତ ଲାଗି ଉପଯୁକ୍ତ ସୂଚନା ଉପଲବ୍ଧ କରାଇବାରେ ସହାୟତା ମିଳିପାରିବ । ବୁଝାମଣା ଦ୍ୱାରା ଉଭୟ ଦେଶ ମଧ୍ୟରେ ବ୍ୟବସାୟ ବୃଦ୍ଧି ପାଇବ । ଏଥିସହିତ ବ୍ୟବସାୟ କରାଯାଉଥିବା ସାମଗ୍ରୀଗୁଡ଼ିକୁ ଶୀଘ୍ର ମଞ୍ଜୁରି ମିଳିପାରିବ ।
ମଧ୍ୟ ପ୍ରଦେଶ ଷ୍ଟାର୍ଟ ଅପ୍ ସମାବେଶ ଅବସରରେ ମଧ୍ୟ ପ୍ରଦେଶ ଷ୍ଟାର୍ଟ ଅପ୍ ନୀତିର ଶୁଭାରମ୍ଭ କଲେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ

ି । ଏହାର ଗୋଟିଏ ବର୍ଷ ପରେ, ଅଟଳ ନବସୃଜନ ମିଶନ ଆରମ୍ଭ କରାଯାଇଥିଲା ଏବଂ ଦେଶର ସ୍କୁଲମାନଙ୍କରେ ଅଟଳ ଟିଙ୍କରିଂ ଲାବମାନ ସ୍ଥାପନ କରାଯାଇଥିଲା । ସେହିଭଳି ଉଚ୍ଚ ଶିକ୍ଷାନୁଷ୍ଠାନମାନଙ୍କରେ ଇନକୁବେସନ ସେଣ୍ଟରମାନ ସ୍ଥାପିତ ହୋଇଥିଲା । ଏବେ ଦେଶର ୧୦ ହଜାରରୁ ଅଧିକ ବିଦ୍ୟାଳୟରେ ଟିଙ୍କରିଂ ଲାବ୍ ଏବଂ ୭୫ ଲକ୍ଷରୁ ଅଧିକ ଛାତ୍ରଛାତ୍ରୀ ଏହି ନବସୃଜନ ବାତାବରଣ ସହିତ ସଂଶ୍ଳିଷ୍ଟ ହୋଇପାରିଛନ୍ତି । ସେହିଭଳି ଜାତୀୟ ଶିକ୍ଷା ନୀତି ମଧ୍ୟ ନବସୃଜନକୁ ପ୍ରୋତ୍ସାହନ ଯୋଗାଇ ଆସୁଛି । ନବସୃଜନ କ୍ଷେତ୍ରରେ ଘରୋଇ ପୁଂଜି ନିବେଶର ମାତ୍ରା ବୃଦ୍ଧି ପାଇବାରେ ଲାଗିଛି । ପ୍ରଧାନମନ୍ତ୍ରୀ କହିଲେ ଯେ ସଂସ୍କାର ପ୍ରକ୍ରିୟାକୁ ମହାକାଶ, ମ୍ୟାପିଂ, ଡ୍ରୋନ୍ ଆଦି କ୍ଷେତ୍ରରେ ବିନିଯୋଗ କରାଯାଇପାରିଛି । ତାହା ଷ୍ଟାର୍ଟ ଅପ୍‌ମାନଙ୍କ ପାଇଁ ନୂଆ ନୂଆ ସୁଯୋଗମାନ ସୃଷ୍ଟି କରୁଛି । ଷ୍ଟାର୍ଟ ଅପ୍‌ମାନଙ୍କ ଦ୍ୱାରା ପ୍ରସ୍ତୁତ ଉତ୍ପାଦକୁ ବଜାରକୁ ଆଣିବା ସକାଶେ, ଜିଇଏମ ପୋର୍ଟାଲ ସ୍ଥାପନ କରାଯାଇଛି । ଜିଇଏମ ପୋର୍ଟାଲରେ ୧୩,୦୦୦ରୁ ଅଧିକ ଷ୍ଟାର୍ଟ ଅପ୍‌ମାନଙ୍କୁ ପଂଜୀକୃତ କରାଯାଇଛି ଏବଂ ସେମାନେ ଏହି ପୋର୍ଟାଲ ଜରିଆରେ ୬୫୦୦ କୋଟିରୁ ଅଧିକ ଟଙ୍କାର ବ୍ୟବସାୟ କରିଛନ୍ତି । ଡିଜିଟାଲ ଇଣ୍ଡିଆ ଷ୍ଟାର୍ଟ ଅପ୍ ବିକାଶ ପ୍ରକ୍ରିୟାକୁ ବିଶେଷ ଭାବେ ପ୍ରୋତ୍ସାହନ ଯୋଗାଇଛି ଏବଂ ଏଥିପାଇଁ ନୂଆ ନୂଆ ବଜାରମାନ ସୃଷ୍ଟି କରିଛି । ସେ କହିଲେ ଯେ ଷ୍ଟାର୍ଟ ଅପମାନେ ପର୍ଯ୍ୟଟନ କ୍ଷେତ୍ରରେ ଏବେ ପ୍ରମୁଖ ଭୂମିକା ଗ୍ରହଣ କରିଛନ୍ତି । ଷ୍ଟାର୍ଟ ଅପ୍ ଭୋକାଲ ଫର୍ ଲୋକାଲକୁ ଆଗକୁ ଆଗେଇ ନେବାରେ ମଧ୍ୟ ସହାୟକ ହେବ ବୋଲି ପ୍ରଧାନମନ୍ତ୍ରୀ ମତପୋଷଣ କରିଥିଲେ । ଷ୍ଟାର୍ଟ ଅପ୍‌ମାନେ ଜନଜାତି ବର୍ଗଙ୍କ ପାଇଁ ମଧ୍ୟ ସହାୟତାର ହାତ ବଢ଼ାଇପାରିବେ ଏବଂ ସେମାନଙ୍କ ଦ୍ୱାରା ପ୍ରସ୍ତୁତ ହସ୍ତକଳା ଓ ଅନ୍ୟାନ୍ୟ ସାମଗ୍ରୀକୁ ବଜାରରେ ପହଞ୍ଚାଇ ପାରିବେ । ସେ କହିଲେ ଯେ ସରକାର ଗେମିଂ ଶିଳ୍ପ ଓ ଖେଳନା ଶିଳ୍କକୁ ଏବେ ବିପୁଳ ପ୍ରୋତ୍ସାହନ ଯୋଗାଇ ଦେଉଛନ୍ତି । ଷ୍ଟାର୍ଟ ଅପ୍ ଗଠନ ପାଇଁ ଏଭଳି ଆଗୁଆ ପ୍ରଯୁକ୍ତିର ଆବଶ୍ୟକତା ରହିଛି ବୋଲି ସେ କହିଥିଲେ । ୮୦୦ରୁ ଅଧିକ ଷ୍ଟାର୍ଟ ଅପ୍ ଏବେ କେବଳ କ୍ରୀଡ଼ା କ୍ଷେତ୍ରରେ ନିୟୋଜିତ ରହିଛନ୍ତି ବୋଲି ସେ ସୂଚାଇଥିଲେ । ପ୍ରଧାନମନ୍ତ୍ରୀ କହିଲେ ଯେ “ଆମେ ଭାରତର ସଫଳତାର କାହାଣୀ ନିମନ୍ତେ ନୂତନ ବେଗ ଏବଂ ନୂତନ ଶିଖର ଯୋଗାଇ ଦେବାକୁ ପଡ଼ିବ । ଆଜି ଭାରତ ଜି-୨୦ ଅର୍ଥନୀତି ଗୋଷ୍ଠୀ ଭିତରେ ଦ୍ରୁତତମ ବିକାଶଶୀଳ ରାଷ୍ଟ୍ରରେ ପରିଣତ ହୋଇଛି ।” ସେ କହିଥିଲେ ଯେ ଭାରତ ଏବେ ବିଶ୍ୱର ତୃତୀୟ ବୃହତ୍ତମ ଆର୍ଥିକ ଶକ୍ତିରେ ପରିଣତ ହୋଇଛି । ଭାରତ ସ୍ମାର୍ଟ ଫୋନ୍‌, ଡାଟା ବ୍ୟବହାର କ୍ଷେତ୍ରରେ ବିଶ୍ୱରେ ପ୍ରଥମ ସ୍ଥାନରେ ଥିବାବେଳେ ଇଣ୍ଟରନେଟ ବ୍ୟବହାର କ୍ଷେତ୍ରରେ ଦ୍ୱିତୀୟ ସ୍ଥାନରେ ଅଛି । ବିଶ୍ୱ ରିଟେଲ ସୂଚୀରେ ଭାରତର ସ୍ଥାନ ଦ୍ୱିତୀୟ ଏବଂ ଶକ୍ତି ଉପଭୁକ୍ତିରେ ଭାରତ ତୃତୀୟ ବୃହତ୍ତମ ରାଷ୍ଟ ଏବଂ ସମଗ୍ର ବିଶ୍ୱରେ ଭାରତ ହେଉଛି ସବୁଠାରୁ ବଡ଼ ଉପଭୋକ୍ତା ବଜାର । ଭାରତ ଚଳିତ ବର୍ଷ ୪୭୦ ବିଲିୟନ ଡଲାର ମୂଲ୍ୟର ପଣ୍ୟ ରପ୍ତାନୀ କରି ଏକ ନୂତନ କୀର୍ତ୍ତିମାନ ସୃଷ୍ଟି କରିଛି । ସେହିଭଳି ଭିତ୍ତିଭୂମି କ୍ଷେତ୍ରରେ ଅଭୂତପୂର୍ବ ପୁଂଜି ନିବେଶ ହୋଇଚାଲିଛି । ଇଜ୍ ଅଫ୍ ଡୁଇଂ ବିଜିନେଓ କ୍ଷେତ୍ରରେ ମଧ୍ୟ ଅସମ୍ଭବ ଗୁରୁତ୍ୱ ଆରୋପ କରାଯାଉଛି ତଥା ଇଜ୍ ଅଫ୍ ଲିଭିଂ ପାଇଁ ଅନୁରୂପ ପ୍ରାଧାନ୍ୟ ସରକାର ଦେଉଛନ୍ତି । ଏହିସବୁ ଘଟଣା ପ୍ରତ୍ୟେକ ଭାରତୀୟ ପାଇଁ ଗର୍ବ କରିବାର ବିଷୟ ଏବଂ ଏହା ଭାରତର ବିକାଶ ଗାଥା ଉପରେ ବିଶ୍ୱାସ ସୃଷ୍ଟି ପାଇଁ ପର୍ଯ୍ୟାପ୍ତ ପ୍ରମାଣ ପ୍ରଦାନ କରେ । ଚଳିତ ଦଶନ୍ଧିରେ ଭାରତର ବିକାଶ ଗାଥା ଆଉ ଏକ ନୂତନ କୀର୍ତ୍ତିମାନ ସୃଷ୍ଟି କରିବ । ଏହି ଅମୃତ କାଳରେ ଆମର ପ୍ରୟାସ ଦେଶର ବିକାଶ ନିମନ୍ତେ ଏହି ଦିଗରେ ହେବା ଆବଶ୍ୟକ ଏବଂ ଆମେ ନିଜର ସାମୂହିକ ପ୍ରୟାସ ବଳରେ ଦେଶର ଆଶା ଆକାଂକ୍ଷାକୁ ସାକାର କରିପାରିବା ବୋଲି ପ୍ରଧାନମନ୍ତ୍ରୀ କହିଥିଲେ ।
କୃଷିଭିତ୍ତିକ ବ୍ୟବସାୟ ବାତାବରଣରେ ସୁଧାର ନିମନ୍ତେ ଭାରତ, ମାଳଦ୍ୱୀପ ସହଯୋଗ ବୁଝାମଣାକୁ କ୍ୟାବିନେଟ ମଞ୍ଜୁରି

କେନ୍ଦ୍ର କ୍ୟାବିଟେ ଆଜି କୃଷି ଏବଂ କୃଷକ କଲ୍ୟାଣ ମନ୍ତ୍ରଣାଳୟ ଏବଂ ମାଳଦ୍ୱୀପ ଗଣରାଜ୍ୟର ମତ୍ସ୍ୟପାଳନ, ସାମୁଦ୍ରିକ ସମ୍ପଦ ଏବଂ କୃଷି ମନ୍ତ୍ରଣାଳୟ ମଧ୍ୟରେ ବୁଝାମଣାକୁ ପିଛିଲା ଭାବେ ମଞ୍ଜୁରି ଦେଇଛନ୍ତି । ମାଳଦ୍ୱୀପର ରାଷ୍ଟ୍ରପତିଙ୍କ ଭାରତ ଗସ୍ତ ଅବସରରେ 17 ଡିସେମ୍ବର, 2018ରେ ଏହି ବୁଝାମଣା ସ୍ୱାକ୍ଷରିତ ହୋଇଥିଲା । ଏହି ବୁଝାମଣାର ଫଳସ୍ୱରୂପ କୃଷି ଗଣନା, କୃଷିଗତ କାରବାର, ସମନ୍ୱିତ ଚାଷ ପ୍ରଣାଳୀ, ଜଳସେଚନ, ଉନ୍ନତ ବିହନ, ମୃତ୍ତିକା ସ୍ୱାସ୍ଥ୍ୟ ପରିଚାଳନା, ଗବେଷଣା, ସ୍ଥାନୀୟ କୃଷିଭିତ୍ତିକ ବ୍ୟବସାୟର କ୍ଷମତା ନିର୍ମାଣ, ଖାଦ୍ୟ ସୁରକ୍ଷା ଏବଂ ପୋଷଣ କ୍ଷେତ୍ରରେ ଉଦ୍ୟମୀତାର ସୂଚନା ବୃଦ୍ଧି, ଜଳବାୟୁ ପ୍ରତିରୋଧୀ କୃଷି ପଦ୍ଧତି ବିକଶିତ କରିବା, କୀଟନାଶକର ପରୀକ୍ଷଣ ଆଦି ଲାଗି ସୁବିଧା ପ୍ରତିଷ୍ଠା କରିବା କ୍ଷେତ୍ରରେ ସହଯୋଗ ଲାଗି ଉଭୟ ଦେଶ ମଧ୍ୟରେ ଆପୋସ ସହଯୋଗ ବୃଦ୍ଧିରେ ସହାୟତା ମିଳିପାରିବ । ବୁଝାମଣା ଅନ୍ତର୍ଗତ ସହଯୋଗର ଯୋଜନା ପ୍ରସ୍ତୁତ କରିବା, ପକ୍ଷଙ୍କ ଦ୍ୱାରା ନିର୍ଦ୍ଧାରିତ କାର୍ଯ୍ୟ ଲାଗୁ କରିବା ଓ ନିର୍ଦ୍ଧାରିତ କାର୍ଯ୍ୟକଳାପର କାର୍ଯ୍ୟାନ୍ୱୟନ ବିଷୟରେ ସଂକେତ ଦେବା ଲାଗି ଏକ ମିଳିତ କାର୍ଯ୍ୟଗୋଷ୍ଠୀ ଗଠନ କରାଯିବ ।
ପ୍ରଧାନମନ୍ତ୍ରୀ ଗଙ୍ଗା ଆରତୀରେ ଭାଗ ନେବା ସହ ମୁଖ୍ୟମନ୍ତ୍ରୀ ଓ ଉପମୁଖ୍ୟମନ୍ତ୍ରୀମାନଙ୍କ ସହ ବୈଠକ କଲେ ଏବଂ କାଶୀରେ ବିକାଶମୂଳକ ପ୍ରକଳ୍ପର ନୀରିକ୍ଷଣ କଲେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗତକାଲି ବାରଣାସୀ ଠାରେ ବାବା ବିଶ୍ୱନାଥ ଧାମ ଉଦଘାଟନ କରିବା ପରେ ନିଜ କାର୍ଯ୍ୟକ୍ରମ ଜାରି ରଖିଥିଲେ । ସେ ପବିତ୍ର ଗଙ୍ଗା ନଦୀରେ ବୁଡ ପକାଇବା ସହ ପୂଜାର୍ଚ୍ଚନା କରିଥିଲେ । ସୋମବାର ସନ୍ଧ୍ୟାରେ ପ୍ରଧାନମନ୍ତ୍ରୀ ଗଙ୍ଗା ଆରତୀରେ ଭାଗ ନେଇଥିଲେ । ଗଙ୍ଗା ଆରତୀ ସମ୍ପର୍କରେ ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି କାଶୀରେ ଆରତୀ କରିବା ପରେ ମନରେ ନୂଆ ଶକ୍ତି ଭରି ଯାଇଥାଏ । ସେ କହିଛନ୍ତି, “କାଶୀର ଗଙ୍ଗା ଆରତୀ ସର୍ବଦା ଅନ୍ତର୍ମନରେ ନୂଆ ଶକ୍ତି ଭରିଦିଏ । ଆଜି କାଶୀର ବଡ ସ୍ୱପ୍ନ ପୂରଣ ହେବା ପରେ ଦଶାଶ୍ୱମେଧ ଘାଟରେ ଗଙ୍ଗା ଆରତୀରେ ସାମିଲ ହେଲି ଓ ମା ଗଙ୍ଗାଙ୍କ କୃପା ଭିକ୍ଷା କଲି । ନମାମି ଗଙ୍ଗେ ତବ ପାଦ ପଙ୍କଜମ୍ ।” ପରେ ପ୍ରଧାମନ୍ତ୍ରୀ ମୁଖ୍ୟମନ୍ତ୍ରୀ ଓ ଉପମୁଖ୍ୟମନ୍ତ୍ରୀମାନଙ୍କ ସହ ଗୁରୁତ୍ୱପୂର୍ଣ୍ଣ ବୈଠକ କରିଥିଲେ । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି, “କାଶୀଠାରେ @B4India ମୁଖ୍ୟମନ୍ତ୍ରୀ ଓ ଉପମୁଖ୍ୟମନ୍ତ୍ରୀମାନଙ୍କ ସହ ଏବେ ବୈଠକ ସରିଲା ।” ପ୍ରଧାନମନ୍ତ୍ରୀ କାଶୀରେ ବିକାଶମୂଳକ କାର୍ଯ୍ୟଗୁଡିକର ନୀରିକ୍ଷଣ କରିଥିଲେ । ସେ ଏକ ଟ୍ୱିଟରେ କହିଛନ୍ତି, “କାଶୀରେ ପ୍ରମୁଖ ବିକାଶମୂଳକ କାର୍ଯ୍ୟଗୁଡିକର ନୀରିକ୍ଷଣ କଲି । ଏହି ପବିତ୍ର ସହର ପାଇଁ ସବୁଠାରୁ ଭଲ ଭିତ୍ତିଭୂମି ସୃଷ୍ଟି କରିବାକୁ ଆମେ ଉଦ୍ୟମରତ ।” ପ୍ରଧାନମନ୍ତ୍ରୀ ରେଳ ଷ୍ଟେସନକୁ ମଧ୍ୟ ଗସ୍ତ କରିଥିଲେ । ସେ କହିଥିଲେ, “ପରବର୍ତ୍ତୀ ଗନ୍ତବ୍ୟ.. ବନାରସ ଷ୍ଟେସନ । ଆମେ ରେଳ ସଂଯୋଗ ବୃଦ୍ଧି ସହ ସ୍ୱଚ୍ଛ, ଆଧୁନିକ ଓ ଯାତ୍ରୀ ଅନୁକୂଳ ରେଳ ଷ୍ଟେସନ ସୁନିଶ୍ଚିତ କରିବା ପାଇଁ ପ୍ରୟାସରତ ।” ବିଳମ୍ବିତ ରାତିରେ ସେ ବିକାଶମୂଳକ ପ୍ରକଳ୍ପଗୁଡିକର ନୀରିକ୍ଷଣ କରିଥିଲେ । ସାଧାରଣ ଜନତାଙ୍କୁ ଅସୁବିଧାରେ ନପକାଇବା ପାଇଁ ପ୍ରଧାନମନ୍ତ୍ରୀ ଏହି କାର୍ଯ୍ୟଶୈଳୀ ଆପଣାଇଛନ୍ତି । ସ୍ଥାନୀୟ ସାଂସଦ ଭାବେ ପ୍ରଧାନମନ୍ତ୍ରୀ ଜନତାଙ୍କୁ ବେଶ ଉତ୍ସାହ ଓ ଉଦ୍ଦୀପନାର ସହ ଭେଟିଥିଲେ ।
ଭାରତୀୟ ମହାକାଶ ବିଜ୍ଞାନ ବୈଷୟିକ ପ୍ରତିଷ୍ଠାନ ଓ ନେଦରଲାଣ୍ଡର ଟିୟୁ ଡେଲଫ୍ଟ ବୈଷୟିକ ବିଶ୍ୱବିଦ୍ୟାଳୟ ମଧ୍ୟରେ ଗବେଷଣା ସହଯୋଗ ବୁଝାମଣାପତ୍ରକୁ କ୍ୟାବିନେଟର ଅନୁମୋଦନ

ଭାରତୀୟ ମହାକାଶ ବିଜ୍ଞାନ ବୈଷୟିକ ପ୍ରତିଷ୍ଠାନ(ଆଇଆଇଏସ୍‌ଟି) ଓ ନେଦରରାଣ୍ଡ (ହଲାଣ୍ଡ)ର ଡେଲଫ୍ଟ ବୈଷୟିକ ବିଶ୍ୱବିଦ୍ୟାଳୟ (ଟିୟୁ ଡେଲଫ୍ଟ) ମଧ୍ୟରେ ଗବେଷଣା ସହଯୋଗ ସଂକ୍ରାନ୍ତ ବୁଝାମଣାପତ୍ରକୁ କେନ୍ଦ୍ର କ୍ୟାବିନେଟ ଅନୁମୋଦନ କରିଛି । ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଏହି ବୁଝାମଣାପତ୍ରକୁ ଅନୁମୋଦନ କରାଯାଇଛି । ଏହି ବୁଝାମଣା ଫଳରେ ଉଭୟ ଦେଶର ଏହି ଦୁଇ ଅନୁଷ୍ଠାନର ଗବେଷଣା ଏବଂ ଶୈକ୍ଷିକ କାର୍ଯ୍ୟକ୍ରମରେ ସହଯୋଗ ରକ୍ଷା କରି ମିଳିତଭାବେ କାମ କରିବେ । ଉଭୟ ଅନୁଷ୍ଠାନର ଏବଂ ଶୈକ୍ଷିକ କାର୍ଯ୍ୟକ୍ରମରେ ସହଯୋଗ ଲକ୍ଷ୍ୟ କରି ମିଳିତଭାବେ କାମ କରିବେ । ଉଭୟ ଅନୁଷ୍ଠାନର ଗବେଷକ, ବିଦ୍ୟାର୍ଥୀ ଓ ଶିକ୍ଷକମାନେ ଏହା ଦ୍ୱାରା ଉପକୃତ ହେବେ । ଚଳିତବର୍ଷ ଏପ୍ରିଲ ୯ ଓ ମେ ୧୭ରେ ଯଥାକ୍ରମେ ଏହି ଦୁଇ ଅନୁଷ୍ଠାନର କର୍ମକର୍ତ୍ତା ଇ-ମେଲ ମାଧ୍ୟମରେ ସମ୍ପୃକ୍ତ ବୁଝାମଣାପତ୍ରର ସ୍ୱାକ୍ଷର କରିଥିଲେ । ବୁଝାମଣାପତ୍ରର ସବିଶେଷ ତଥ୍ୟ ୧) ଏହି ବୁଝାମଣା ଫଳରେ ଉଭୟ ଅନୁଷ୍ଠାନ ପରସ୍ପର ମଧ୍ୟରେ ଛାତ୍ରଛାତ୍ରୀଙ୍କ ଆଦାନପ୍ରଦାନ କରିବେ । ସ୍ନାତକ ଓ ସ୍ନାତକୋତ୍ତର ସ୍ତରର ବିଦ୍ୟାର୍ଥୀ ଏବଂ ଦୁଇପକ୍ଷ ମଧ୍ୟରେ ଚୂଡାନ୍ତ ବ୍ୟାବହାରିକ ବିନିମୟ କାର୍ଯ୍ୟକ୍ରମ (ପ୍ରାକ୍ଟିକମ୍ ଏକ୍ସଚେଞ୍ଜ ପ୍ରୋଗ୍ରାମ) ସ୍ନାତକସ୍ତରରେ କାର୍ଯ୍ୟକାରୀ କରିବାକୁ ସମ୍ମତ ହୋଇଛନ୍ତି । ଏହି ତାଲିମ କାର୍ଯ୍ୟକ୍ରମ ସ୍ନାତକସ୍ତରର ଛାତ୍ରଛାତ୍ରୀଙ୍କ ପାଇଁ ଉଦ୍ଦିଷ୍ଟ । ଦୁଇପକ୍ଷ ମଧ୍ୟ ପରସ୍ପରର ଶୈକ୍ଷିକବ୍ୟବସ୍ଥା ନିଜ ନିଜର ନୀତିନିୟମକୁ ମାନିବେ । ୨) ଦୁଇପକ୍ଷ ମଧ୍ୟ ନିର୍ଦ୍ଦିଷ୍ଟ କେତେକ ବିଷୟକୁ ବାଛି ସେଥିରେ ଉଭୟପକ୍ଷଙ୍କ ଛାତ୍ରଛାତ୍ରୀଙ୍କୁ ସ୍ନାତକସ୍ତରରେ ଦ୍ୱୈତ ଡିଗ୍ରୀ (ଡବଲ ଡିଗ୍ରୀ) ପ୍ରଦାନ କରିବେ । ତେବେ ପ୍ରତ୍ୟେକ ପକ୍ଷ ନିଜର ବିଦ୍ୟାର୍ଥୀଙ୍କୁ ନିଜ ଅନୁଷ୍ଠାନର ଡିଗ୍ରୀ ଆଗେ ପ୍ରଦାନ କରିବାର ବ୍ୟବସ୍ଥା ରହିଛି । ୩) ଏହି ବୁଝାମଣାପତ୍ରରେ ଇଣ୍ଟର୍ଣ୍ଣସିପ୍ ଓ ପ୍ରୋଜେକ୍ଟ ୱାର୍କର ବ୍ୟବସ୍ଥା ଅଛି । ଉଭୟପକ୍ଷ ନିଜ ନିଜର ଅନୁଷ୍ଠାନରେ ପରସ୍ପରର ଛାତ୍ରଛାତ୍ରୀଙ୍କୁ ନିର୍ବାଚିତ ବିଷୟରେ ସ୍ୱଳ୍ପକାଳୀନ ଓ ଦୀର୍ଘକାଳୀନ ଭିତ୍ତିରେ ପାଠପଢା, ଗବେଷଣା ଓ ତାଲିମର ସୁବିଧା ଯୋଗାଇବେ । ୪) ଉଭୟ ଦେଶର ପ୍ରତିଷ୍ଠାନ ଦ୍ୱୟ ନିଜ ନିଜର ଫାକଲ୍ଟି ବା ଶିକ୍ଷକମାନଙ୍କୁ ପରସ୍ପର ମଧ୍ୟରେ ଆଦାନପ୍ରଦାନ କରିବାର ବୁଝାମଣାପତ୍ରରେ ବ୍ୟବସ୍ଥା ରହିଛି । ସମ୍ପୃକ୍ତ ଫାକଲଟି ମିଳିତଭାବେ ପ୍ରସ୍ତୁତ ହୋଇଥିବା ପାଠ୍ୟକ୍ରମ ବିଷୟରେ ପରସ୍ପରର ଅନୁଷ୍ଠାନରେ ପଢାଇବେ । ୫) ମିଳିତ ଗବେଷଣା ପାଇଁ ବୁଝାମଣାପତ୍ରରେ ମଧ୍ୟ ବ୍ୟବସ୍ଥା କରାଯାଇଛି । ଉଭୟ ଦେଶର ଫାକଲ୍ଟି ମେମ୍ବରମାନେ ମିଳିତଭାବେ ଗବେଷଣା କ୍ଷେତ୍ର ଚିହ୍ନଟ କରିବେ । ସେହି ବିଷୟ ଗୁଡିକ ଦୁଇଦେଶର ସାଧାରଣ ସ୍ୱାର୍ଥ ଅନୁକୂଳ ହେବା ସହିତ ନିର୍ଦ୍ଧାରିତ ସମୟରେ ଗବେଷଣା କାର୍ଯ୍ୟ ଶେଷ କରିବାକୁ ପଡିବ । ଲାଭ- ଏହି ବୁଝାମଣା ଫଳରେ ଦୁଇଦେଶ ସମ୍ଭାବନାମୟ ଓ ଗୁରୁତ୍ୱପୂର୍ଣ୍ଣ ବିଷୟରେ ମିଳିତ ଗବେଷଣା ପାଇଁ ସୁଯୋଗ ପାଇବେ । ଏହା ଫଳରେ ଦ୍ୱିପାକ୍ଷିକ ସହଯୋଗ ବଢିବ । ଏହା ଦ୍ୱାରା ଉଭୟ ପକ୍ଷ ମଧ୍ୟରେ ଫାକଲ୍ଟି ବିନିମୟ ସହଜ ହେବ । ଏହାଛଡା ଦୁଇ ଅନୁଷ୍ଠାନର ଛାତ୍ରଛାତ୍ରୀ ଓ ଗବେଷକମାନେ ମଧ୍ୟ ଏହି ବିନିମୟ କାର୍ଯ୍ୟକ୍ରମର ସୁଫଳ ପାଇପାରିବେ । ଏହାଛଡା ଦୁଇପକ୍ଷ ମଧ୍ୟରେ ବୈଜ୍ଞାନିକ ଉପକରଣ ଓ ସାମଗ୍ରୀର ଆଦାନ ପ୍ରଦାନ ସହଜ ହେବ । ଏହା ସୂଚନା ଆଦାନପ୍ରଦାନ ଏବଂ ଗବେଷଣାଲବ୍ଧ ସନ୍ଦର୍ଭର ପ୍ରକାଶନ ପ୍ରକ୍ରିୟାକୁ ସହଜ କରିବ । ଏହା ମଧ୍ୟ ମିଳିତ ଗବେଷଣା ବୈଠକ, ପିଏଚ୍‌ଡି କାର୍ଯ୍ୟକ୍ରମ, ଦ୍ୱୈତ ଡିଗ୍ରୀ କାର୍ଯ୍ୟକ୍ରମକୁ ପ୍ରୋତ୍ସାହନ କରିବ । ଇଡବ୍ଲ୍ୟୁଆଇ, ଟିୟୁ, ଡେଲଫ୍ଟ, ହଲାଣ୍ଡର ସର୍ବବୃହତ୍ ଓ ଅନ୍ୟତମ ପୁରୁଣା ବୈଷୟିକ ବିଶ୍ୱବିଦ୍ୟାଳୟ । ଏହି ରାଜିନାମା ଫଳରେ ଭାରତୀୟ ଛାତ୍ରଛାତ୍ରୀ, ଗବେଷକ, ଫାକଲ୍ଟି ଉପକୃତ ହେବେ । ବିଜ୍ଞାନ ଓ ବୈଷୟିକ କ୍ଷେତ୍ରରେ ମିଳିତ ଗବେଷଣା ପାଇଁ ଏହି ବୁଝାମଣା ସହାୟକ ହେବ ବୋଲି ଆଶା କରାଯାଏ । ଏହାଦ୍ୱାରା ଉଭୟପକ୍ଷ ଲାଭବାନ ହେବେ । ସର୍ବୋପରି ଗବେଷଣାର ନୂଆ କ୍ଷେତ୍ର ବାଛିବା, ବିଜ୍ଞାନ ଓ ପ୍ରଯୁକ୍ତି ତଥା ଏହାର ଉପଯୋଗ କ୍ଷେତ୍ରରେ ଏହା ବିଶେଷ ସହାୟକ ହେବ ଏବଂ ଉଭୟ ପକ୍ଷ ଏହା ଦ୍ୱାରା ଉପକୃତ ହେବେ ।
ଆଷାଢ ପୂର୍ଣ୍ଣିମାର ପବିତ୍ର ଅବସରରେ ଭଗବାନ ବୁଦ୍ଧଙ୍କ ମହତବାଣୀ ସ୍ମରଣ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପବିତ୍ର ଆଷାଢ ପୂର୍ଣ୍ଣିମା ଅବସରରେ ଦେଶବାସୀଙ୍କୁ ଅଭିନନ୍ଦନ ଜଣାଇଛନ୍ତି । ଏହି ଅବସରରେ ଶ୍ରୀ ମୋଦୀ ଭଗବାନ ବୁଦ୍ଧଙ୍କ ମହତବାଣୀକୁ ସ୍ମରଣ କରିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ପବିତ୍ର ଆଷାଢ ପୂର୍ଣ୍ଣିମାର ଶୁଭେଚ୍ଛା । ଭଗବାନ ବୁଦ୍ଧଙ୍କ ମହତବାଣୀକୁ ସ୍ମରଣ କରି ଏକ ନ୍ୟାୟସଙ୍ଗତ ଓ ସହାନୁଭୂତିଶୀଳ ସମାଜ ଗଠନ ପାଇଁ ତାଙ୍କ ପ୍ରବୁଦ୍ଧ ଦୃଷ୍ଟିକୋଣ ସାକାର କରିବାକୁ ନିଜ ପ୍ରତିବଦ୍ଧତା ଦୋହରାଇବା ।”